Diari Oficial de la Generalitat Valenciana


Sumari del DOGV 4685, del 05-02-2004 (2004/635)

RESOLUCIÓ de 21 de gener de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2003.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4685

Data del DOGV
:   05-02-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/635


Data del document
:   21-01-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Servici Valencià d'Ocupació i Formació
    * Confederació Hidrogràfica
    * administració central
    * sanejament
    * cooperació administrativa

RESOLUCIÓ de 21 de gener de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2003. [2004/X635]
  
Subscrit, després de la tramitació prèvia reglamentària, entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, l'11 de setembre de 2003, un Conveni de col·laboració per a l'execució de treballs inclosos en el Programa d'Actuacions Mediambientals (PAMER) per a l'exercici 2003, i en compliment del que establixen els articles 8.2 i 15.3 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 1.118/2003, i que figura com a annex d'esta resolució.
  
València, 21 de gener de 2004.- La directora general de Relacions amb les Corts i Secretariat del Govern: Alida C. Mas Taberner.
  
CONVENI de col·laboració entre el Servici Valencià d'Ocupació i Formació de la Generalitat Valenciana (SERVEF) i la Confederació Hidrogràfica del Xúquer, dependent del Ministeri de Medi Ambient, per a l'execució de treballs inclosos en el Programa d'Actuacions Mediambientals (PAMER) per a l'exercici 2003.
  
València, 11 de setembre de 2003
  
Reunits:
  
D'una banda, l'Honorable Senyor conseller d'Economia, Hisenda i Ocupació, Gerardo Camps Devesa, nomenat conseller per Decret 5/2003, de 20 de juny, del President de la Generalitat Valenciana (DOGV de 21.06), a qui ha estat assignada la titularitat de la Conselleria d'Economia, Hisenda i Ocupació per Decret 6/2003, de 21 de juny, del President de la Generalitat Valenciana (DOGV de 23.06), en representació del Servici Valencià d'Ocupació i Formació (SERVEF), sobre la base de les facultats conferides pel Reglament del SERVEF aprovat per Decret 41/2001, de 27 de febrer del 2001 i autoritzat per Acord de Govern Valencià de data 29 d'agost de 2003.
  
I de l'altra, l'Excel·lentíssim Senyor José Maria González Ortea, president de la Confederació Hidrogràfica del Xúquer, en virtut de l'article 28 de la Llei 29/1985, de 2 d'agost, modificat per la Llei 46/1999, de 3 de desembre, i nomenat per Reial Decret 1179/2002, de 8 de novembre de 2002 del Govern de la Nació.Ambdues parts, en l'exercici dels seus respectius càrrecs i en la representació que tenen, es reconeixen recíprocament capacitat i competència per a formalitzar el present Conveni i
  
Manifesten:
  
Que sobre la base de les diferents competències atribuïdes a cada u dels organismes que subscriuen el present Conveni, el Servici Valencià d'Ocupació i Formació de la Generalitat Valenciana (SERVEF), organisme autònom adscrit a la Conselleria d'Economia, Hisenda i Ocupació, creat per la Llei 3/2000, de 17 d'abril, de la Generalitat Valenciana i al qual se li atribueixen, entre d'altres, les funcions adreçades a l'impuls i l'execució de la política de la Generalitat Valenciana en matèria de polítiques actives d'ocupació, subministra els fons per al Programa d'Actuacions Mediambientals (PAMER), establit per mitjà d'Ordre de 12 de desembre del 2002, publicada en el DOGV núm. 4403 de 20 de desembre del 2002 i que, en execució d'aquesta, estan previstes, entre d'altres, actuacions en llits i en barrancs que constitueixen Domini Públic Hidràulic, la qual cosa, donat el fi pretés, comporta que la Confederació Hidrogràfica del Xúquer, que té com a funció especifica la política d'aigües i de llits, aporte una especial col·laboració en la realització dels treballs pertinents, tant d'ordre tècnic, com d'instrumental mecànic que pot disposar.
  
D'altra banda, la Llei 30/1992, de 26 de novembre, modificada per la Llei 4/1999, de Règim Jurídic de les Administracions Públiques i del Procediment Administratiu Comú, en l'article 15 estableix que la realització d'activitats de caràcter material, tècnic o de servicis de la competència dels òrgans administratius, podrà ser encomanada a d'altres òrgans de la mateixa o de distinta Administració per raons d'eficàcia o quan no es posseïsquen els mitjans tècnics idonis per a l'acompliment. Segons aquest precepte, la comanda de gestió entre òrgans administratius pertanyents a distintes Administracions Públiques, haurà de formalitzar-se per mitjà del corresponent conveni entre aquestes.
  
En conseqüència, ambdues parts,
  
Acorden:
  
Primera
  
El Servici Valencià d'Ocupació i Formació (SERVEF), encomana la direcció tècnica dels treballs del PAMER a la Confederació Hidrogràfica del Xúquer, mitjançant la seua Comissaria d'Aigües, quan aquestos treballs es realitzen en llits de rius i en barrancs dins de la circumscripció territorial corresponent. Per a això, el Comissari d'Aigües, designarà als tècnics de l'Àrea de Gestió del Domini Públic Hidràulic encarregats de la direcció i de l'avaluació dels treballs previstos en el present Conveni, així com al personal auxiliar que considere convenient.
  
La Comissaria d'Aigües informarà al Servici Valencià d'Ocupació i Formació (SERVEF), d'ofici o a instància d'aquesta, de les qüestions relacionades amb les actuacions en els diferents llits que considere d'interés per a major eficàcia dels treballs derivats del Programa d'Actuacions Mediambientals (PAMER X).
  
Segona
  
La Confederació Hidrogràfica del Xúquer, a més, col·labora amb l'aportació d'instrumental mecànic disponible per a aquestes tasques de neteja de llits, i amb els mitjans auxiliars, la maquinària i el combustible que siguen necessaris, a càrrec de fons propis del citat organisme, fins a la quantitat de noranta mil cent cinquanta euros (90.150 euros).
  
Tercera
  
La maquinària i els mitjans auxiliars inventariables es posaran a disposició dels Ajuntaments interessats, adjudicataris del Programa, i serà obligació dels esmentats Ajuntaments el reintegrament d'aquestos a la Confederació Hidrogràfica del Xúquer en finalitzar els treballs objecte de l'adjudicació.
  
Quarta
  
Una vegada finalitzats els treballs, es redactarà un informe pel tècnic encarregat, amb el vist-i-plau del Cap d'Àrea de Gestió del Domini Públic Hidràulic i es remetrà al Servici Valencià d'Ocupació i Formació (SERVEF).
  
Cinquena
  
Les qüestions que es plantegen en la realització de la gestió del Programa d'Actuacions Mediambientals (PAMER X) seran resoltes, en l'àmbit de les respectives competències, per cada una de les parts firmants del present Conveni, sense perjuí d'actuar coordinadament, per a la qual cosa podran efectuar-se les oportunes consultes prèvies i sol·licitar-se mútuament la informació i l'assistència activa que respectivament necessiten.
  
Sisena
  
El present Conveni autoritza per a realitzar les neteges de llits, de marges i de riberes de rius i de trams inferiors de barrancs que estiguen compresos en l'àmbit d'actuació d'aquest, i correspondrà al director tècnic dels treballs l'adequació d'aquestos a la millora de les característiques hidràuliques.
  
Setena
  
Les propostes tècniques sobre actuacions en llits i en riberes seran realitzades per una Comissió d'Experts, nomenada pel conseller d'Economia, Hisenda i Ocupació. En aquesta Comissió hi haurà dos representants de la Confederació Hidrogràfica del Xúquer.
  
Huitena
  
El termini de vigència del present Conveni serà el corresponent a la duració temporal del PAMER X, o siga, fins al 31 de març de 2004, excepte denúncia de qualsevol de les parts, que haurà de ser comunicada a l'altra amb una antelació mínima de quinze dies a la data en què es desitge deixar sense efecte allò que haja estat convingut.
  
I perquè conste als efectes oportuns en prova de conformitat, firmen els compareixents el present Conveni, al lloc i en la data amunt indicats.
  
En representació del SERVEF, el conseller d'Economia, Hisenda i Ocupació,
  
GERARDO CAMPS DEVESA
  
El president de la Confederació Hidrogràfica del Xúquer,